b'\n_START_ARTICLE_\nDigilugu\n_START_PARAGRAPH_\nDigilugu ehk digitaalne terviselugu on kogu riiki h\xc3\xb5lmav terviseinfos\xc3\xbcsteem, mis \xc3\xbchendab olemasolevaid tervishoiuasutuste infos\xc3\xbcsteeme ja on \xc3\xbcks osa e-tervisest.\n_START_SECTION_\nDigiloo olemus\n_START_PARAGRAPH_\nDigiloo andmekogu koondab inimese t\xc3\xa4htsamaid isikuandmeid, haiguslugusid (sealhulgas ka s\xc3\xbcnnituslugu ja lahangulugu), visiite ja muud tervist puudutavat informatsiooni, nagu tervisekaart, kiirabikaart, hambaravikaart jne._NEWLINE_Digilugu v\xc3\xb5imaldab arstidel edastada \xc3\xbcksteisele ravi k\xc3\xa4igus tekkivaid dokumente ning pakub arstile aegkriitiliste ja isiku \xc3\xbcldandmete p\xc3\xa4ringu v\xc3\xb5imalust. Infos\xc3\xbcsteem talletab patsiendi meditsiinilise ajaloo ja v\xc3\xb5imaldab konkreetse patsiendi raviarstidel sellega vajadusel tutvuda.'